Trond Birkedal

**Trond Birkedal** (født 1980) er en norsk tidligere politiker (FrP). Han var formann i ungdomspartiet Fremskrittspartiets Ungdom (FpU) fra 2002 til 2008, og var senere sentralstyremedlem i Fremskrittspartiet og partiets ordførerkandidat i Stavanger. Han trakk seg fra alle verv i partiet i 2011, og er nå en partipolitisk uavhengig kommentator og valgekspert.

## Biografi
Birkedal tok økonomiske og administrative fag i videregående skole og begynte på jusstudier før han i 1999 begynte å arbeide med politikk på heltid. 

I 2006 ble han gjenvalgt som formann i FpU for sin tredje periode. Han var også politisk nestformann i Rogaland Frp frem til 2009. Fra 2009 til 2011 satt Birkedal i bystyret og formannskapet i Stavanger og i fylkestinget i Rogaland. I den samme perioden ledet han Fremskrittspartiets skole- og oppvekstutvalg og var medlem av FrPs sentralstyre og landsstyre. Den 6. desember 2006 ble Birkedal valgt til Stavanger FrPs ordførerkandidat i en opprivende nominasjonsprosess i Stavanger FrP foran kommunestyrevalget 2007. Etter at Birkedal ble nominert som ordførerkandidat tok han ikke gjenvalg som formann i FpU på landsmøtet i 2008. Han ble erstattet av Ove Vanebo. Birkedal ble valgt som medlem av FrPs sentralstyre på landsmøtet i 2009. Birkedal arbeidet deretter som gruppeleder i Stavanger FrP. 

Trond Birkedal ble lenge ansett som et stort politisk talent.

## Straffesak og dom
I mars 2011 ble det kjent i media at Trond Birkedal var pågrepet og siktet for utuktig adferd rettet mot menn og seksuell omgang med en gutt under 16 år. Birkedal trakk seg på bakgrunn av dette fra alle sine politiske verv. Han stilte senere opp i et 24 siders intervju om sin historie i magasinet *Plot* der han stod offentlig frem som homofil.
16. februar 2012 ble Birkedal dømt i Stavanger tingrett for forhold han hadde erkjent, men han ble frifunnet for tiltalepunktet om seksuell omgang med en 15-åring. Han ble dømt til 60 dagers fengsel, hvorav 20 dager ubetinget. Tingretten anså at Birkedal hadde sonet ferdig gjennom utholdt varetekt. Frifinnelsen for seksuell omgang ble påanket av påtalemyndigheten, og ankesaken ble behandlet i Gulating lagmannsrett i oktober 2012. 17. oktober 2012 ble Trond Birkedal dømt i Gulating lagmannsrett for tiltalepunktet om seksuell omgang med en 15-åring, samt for de andre forholdene. Han ble dømt til ubetinget fengsel i syv måneder og til å betale den fornærmede 60&nbsp;000 kroner i oppreisning. Birkedal erklærte samme dag at han ville anke dommen til Høyesterett. 12. desember 2012 forkastet Høyesteretts ankeutvalg Birkedals anke over saksbehandlingen og lovanvendelsen, men innvilget derimot en ny behandling av straffeutmålingen. 7. februar 2013 forkastet Høyesterett Trond Birkedals anke over straffeutmålingen på syv måneders ubetinget fengsel. Dommen og straffeutmålingen ble dermed rettskraftig. Birkedal sonet fengselsdommen fra 2013 til 2014.

Birkedal har opplyst at han jobber for å få sin straffesak gjenopptatt gjennom Kommisjonen for gjenopptagelse av straffesaker.

## Etter politikken
Etter å ha trukket seg fra politikk har Birkedal tatt et oppgjør med det han mener er en broilerkultur i norsk politikk samtidig som han understreker at han «var broiler selv». Han mener det er et demokratisk problem at stadig flere blir heltidspolitikere i ung alder uten noen annen erfaring. Birkedal har varslet en bokutgivelse med tittelen *Fra broilerfabrikken*.

Birkedal er i dag fast skribent og politisk kommentator i Stavanger Aftenblad, brukes som politisk ekspert av blant annet NRK, og leder politiske debatter. Han har også vært gjesteredaktør for KÅKÅnomics.

Birkedal jobbet i 2024 som kommunikasjonsrådgiver for daværende Stavanger-ordfører Sissel Knutsen Hegdal, som var i Høyre, men som meldte seg ut av partiet 12. september 2024 .

## Verv
* 1997–1999: Formann i Stavanger FpU
* 1998–1999: Politisk nestformann i Rogaland FpU
* 1998–1999: Politisk nestleder i NGS Rogaland (Norges Gymnasiastsamband)
* 1998–1999: Studieleder i Stavanger Frp
* 1999–2011: Medlem av inntaksnemnda
* 1999–2011: Medlem av opplæringsutvalget i Rogaland
* 1999–2011: Medlem av Rogaland fylkesting
* 1999–2011: Medlem av Stavanger bystyre
* 1999–2000: Formann i Rogaland FpU
* 1999–2001: Fylkessekretær i Rogaland Frp
* 1999–2003: Medlem av helse- og sosialutvalget i Rogaland
* 1999–2007: Nestleder i Kommunalstyret for helse og sosial i Stavanger
* 2000–2002: 1. nestformann i FpU
* 2002–2007: Informasjonsrådgiver i Stavanger Frps bystyregruppe
* 2002–2008: Formann i FpU
* 2006–2009: Politisk nestformann i Rogaland Frp
* 2006–2011: Leder av FrPs oppvekst og skolepolitisk utvalg
* 2007–2011: Gruppeleder i Stavanger FrP
* 2009–2011: Medlem av FrPs sentralstyre og landsstyre

## Referanser


## Eksterne lenker
* 
* 
*  VG.no 2011 om Birkelands politiske karriere